
RAPORT

asupra proiectului de Lege pentru modificarea art.26 din Ordonanţa Guvernului nr. 42/2004 privind organizarea activităţii 

sanitar-veterinare şi pentru siguranţa alimentelor
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu proiectul de Lege pentru modificarea art.26 din Ordonanţa Guvernului nr. 42/2004 privind organizarea activităţii sanitar-veterinare şi pentru siguranţa alimentelor, transmis cu adresa nr.PL. x 312  din 2 mai 2007 şi înregistrată sub nr.24/232/03.05.2007. 
La întocmirea raportului, Comisia a avut în vedere avizul favorabil al Consiliului Legislativi şi punctul de vedere negativ al Guvernului..
 Proiectul de lege are ca obiect de reglementare modificarea art.26 din Ordonanţa Guvernului nr.42/2004 privind organizarea activităţii sanitar-veterinare şi pentru siguranţa alimentelor, avându-se în vedere acordarea unor despăgubiri şi pentru proprietarii care au suferit pagube colaterale, rezultate din măsurile întreprinse pentru combaterea epidemiei de gripă aviară.  
Proiectul de Lege pentru modificarea art.26 din Ordonanţa Guvernului nr. 42/2004 privind organizarea activităţii sanitar-veterinare şi pentru siguranţa alimentelor face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului de lege a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Csutak Nagy Laszlo, vicepreşedinte, Autoritatea Naţională Sanitară Veterinară şi pentru Siguranţa Alimentelor.
La lucrările comisiei au fost prezenţi 26 de deputaţi, din totalul de 27 de membri ai comisiei.

Proiectul de lege a fost adoptat în unanimitate, în forma prezentată de Senat, în şedinţa din 19 iunie 2007.

Proiectul de lege  a fost adoptat de Senat în şedinţa din 26 aprilie 2007.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

